‘TSTH’หยุดขาดทุน เหล็กขายดีราคาขึ้น
TSTH มั่นใจเห็นกำไรสุทธิ หลังไตรมาส 4 อิบิทดาบวก 62 ล้าน ยันไม่ตั้งสำรองก้อนใหญ่อีกแล้ว ธุรกิจเหล็กดี
17 พ.ค. 2556

TSTH มั่นใจเห็นกำไรสุทธิ หลังไตรมาส 4 อิบิทดาบวก 62 ล้าน ยันไม่ตั้งสำรองก้อนใหญ่อีกแล้ว ธุรกิจเหล็กดี
นายปิยุช กุปต้า กรรมการผู้จัดการใหญ่ บริษัท ทาทาสตีล (TSTH) เปิดเผยว่า บริษัทยังคงมีความหวังที่จะเห็นกำไรสุทธิได้ในอนาคตอันใกล้หลังจากแผนพลิกฟื้นผลประกอบการ ที่ดำเนินการมาต่อเนื่องเริ่มส่งผลสำเร็จ โดยเห็นได้จากกำไรก่อนหักภาษีดอกเบี้ยและค่าเสื่อม (อิบิทดา) เมื่องวดไตรมาส 4 (ม.ค.มี.ค. 2556) จำนวน 62 ล้านบาท ดีขึ้นอย่างมากจากอิบิทดาของงวดเดียวกันของปีก่อนที่ขาดทุน 222 ล้านบาท
อย่างไรก็ตาม ในงวดไตรมาส 4 บริษัทยังมีผลขาดทุนสุทธิ 3,538 ล้านบาท เพราะต้องตั้งสำรองการด้อยค่าสินทรัพย์ที่บริษัท เอ็น.ที.เอส.สตีลกรุ๊ป ซึ่งเป็นบริษัทลูกที่ไม่ได้ทำการผลิตมาเกือบ 10 ปี วงเงิน 3,600 ล้านบาท แต่เป็นการตั้งสำรองครั้งเดียวก้อนใหญ่ ซึ่งในอนาคตคาดว่าจะไม่มีการสำรองในลักษณะนี้อีกแล้ว
นอกจากนั้น ทิศทางอุตสาหกรรมเหล็กมีแนวโน้มดีขึ้นจากความต้องการใช้ที่เพิ่มมากขึ้นทั้งจากการลงทุนของภาครัฐ 2.2 ล้านล้านบาท การเติบโตของอุตสาหกรรมรถยนต์และภาคการก่อสร้างและราคาเหล็กก็น่าจะดีขึ้น โดยบริษัทคาดว่าในปีนี้ยอดขายจะเพิ่มขึ้น 10% จากปีก่อนที่มีปริมาณขายที่ 1.17 ล้านตัน 
สำหรับราคาเหล็กเฉลี่ยในส่วนผลิตภัณฑ์ของบริษัท เช่น เหล็กเส้นก่อสร้าง เหล็กเส้นกลม เฉลี่ยอยู่ที่ 1,850 บาท สาเหตุที่ราคาเหล็กลดลงส่วนหนึ่งเป็นผลมาจากการถูกทุ่มตลาดเหล็กนำเข้าจากจีน ซึ่งขณะนี้บริษัทได้ยื่นข้อเสนอ 2 มาตรการใหญ่ให้รัฐพิจารณาคือ ให้เก็บภาษีนำเข้าเหล็กทรงยาวในอัตรา 15.3% และขอให้รัฐออกมาตรการฉุกเฉิน ซึ่งระหว่างรอการพิจารณาในมาตรการแรก ขณะนี้รัฐประกาศห้ามนำเข้าเหล็กทรงแบนจนกว่าจะมีการพิจารณามาตรการป้องกันการทุ่มตลาดแล้วเสร็จ ส่วนทางกลุ่มเหล็กทรงยาวคาดหวังว่ารัฐจะประกาศมาตรการฉุกเฉินในอีก 12 เดือนข้างหน้า ซึ่งหากมีมาตรการออกมาก็น่าจะทำให้สถานการณ์ราคาและธุรกิจเหล็กดีขึ้น
ทางด้านบริษัท จี สตีล (GSTEL) มีกำไรสุทธิ 481 ล้านบาท ในไตรมาสแรกปีนี้พลิกจากยอดขาดทุนสุทธิ 581 ล้านบาท ในช่วงเดียวกันปีก่อน เนื่องจากมีกำไรจากการปรับโครงสร้างหนี้จำนวน 1,352 ล้านบาท และกำไรจากอัตราแลกเปลี่ยน 482 ล้านบาท แต่ผู้สอบบัญชีไม่อาจแสดงความเห็นต่องบการเงินได้ ตลาดหลักทรัพย์จึงขึ้น SP ห้ามการซื้อขายหุ้นชั่วคราววันที่ 16 พ.ค.ที่ผ่านมา